Posljedice Juščenkove pobjede osjećaju se i na sjeveru i na istoku od Kijeva (4/2/05) - 2005-02-03
Jevgenij Volk: Rusija će pokušati spriječiti oporbene ustanke u regiji, no neće uspjeti - jer nije dovoljno snažna
Masovni prosvjedi doveli su u protekle dvije godine do smjene vlasti u dvije bivše sovjetske republike, Gruziji i Ukrajini. Ta su se događanja reflektirala i na političku klimu diljem bivših sovjetskih republika u središnjoj Aziji te su, kako se čini, uznemirili politički vrh u Moskvi koji ne želi izgubiti ostala tradicionalna uporišta. Prošlog tjedna čelnici Kirgistana i Uzbekistana zaprijetili su svima koji bi pokušali provesti političke promjene na način viđen u Gruziji i Ukrajini. Predsjednik Kirgistana Askar Akayev izjavio je da bi takvi pokušaji u Krigistanu mogli dovesti do izbijanja građanskog rata. Uzbečki predsjednik Islam Karimov rekao je pak da njegova vlada ima sredstva i volju da ih uporabi kako bi – citiramo – ugušila bilo kakav ustanak. Tijekom prošlog vikenda policija u Kazahstanu je razbila demonstracije oko dvije tisuće ljudi koji su prosvjedovali protiv zabrane glavne oporbne stranke. Prije toga bjeloruski predsjednik Alexander Lukašenko je izjavio da u njegovoj zemlji, koja graniči s Ukrajinom, neće biti dopušteni nikakvi prosvjedi. Na temelju ovakvih izjava analitičari zaključuju da se posljedice ukrajinskih predsjedničkih izbora osjećaju daleko na istoku i sjeverno od Kijeva. Jevgenij Volk, politički analitičar moskovskog ogranka Zaklade Heritage kaže da su se narodi ovog područja počeli razvijati mimo vladajućih političkih elita koje su ostale živjeti u komunističkoj prošlosti: "Oni sada traže bolji život, slobodu, razvitak slobodnog tržišta i borbu protiv korupcije. Takve težnje nisu donesene izvana nego već postoje u brojnim zemljama poput Moldove, Bjelorusije i većine srednjoazijskih zemalja. Revolucija je zrela. Samo treba poticaj, nešto što će je pokrenuti kao što je to bilo u Gruziji i Ukrajini." Na Institutu Istok-Zapad u Moskvi Aleksej Makuškin odbacuje ideju da revolucije mogu doći izvana, pogotovo ne u Rusiji. Ta ideja je, kaže on, pogrešna: "Ne želim reći da smo imuni na društvene nemire ili neke druge događaje koje smo vidjeli u Ukrajini, ali mi u Rusiji imamo drugačije političko tlo i drugačije društveno ponašanje. Međutim, ako dođe do određenog prilagođavanja vjerujem da bi se moglo raditi o zdravom naporu." Gospodin Makushkin ne vjeruje da postoji dovoljno ljudi s dovoljnim stručnim znanjem za ponavljanje takozvanih baršunastih ili mirnih revolucija u drugim zemljama Zajednice neovisnih država. Istodobno, Jevgenij Volk smatra da će Rusija svim političkim i ekonomskim sredstvima pokušati spriječiti razvitak oporbenih ustanaka u regiji no isto tako drži da Moskva neće biti dovoljno snažna - kao što se pokazalo u Gruziji i Ukrajini, gdje je prevladala volja naroda.